宇文广
参考资料

1 2 3 4 5 6 7 8 9 10 11  《文苑英华·卷九百四十八·职官十·故周大将军赵公墓铭》：公讳广，字归，邵惠公之元孙，豳孝公之长子。若木拂日，长蛇委天，龙图幕河之光，神鼎连云之气，六辩搆字，五运征祥。是以维岳降神，自天生德，凝脂点漆，日角珠庭。为子则名高五都，为臣则光照千里。华盖中天之峰，未阶其峻；虞渊浴日之水，不尽其源。岁在雕车，年方竹马，月内桂树，切问能训；石上木生，悬思即悟。年十一，孝公薨。茕茕在疚，孺慕过礼。泉惊孝水，竹动寒林，三行克宣，八翼斯举。
大周建国，宗子维城，设壝封人，分司典命。开国天水郡公，食邑二千户。元年，授使持节、骠骑大将军、开府仪同三司。其年四月，授都督、秦州刺史。孝公久牧岍陇，遗爱在人。今见抚我君之子。岂独司隶之台，鲍宣累叶；丞相之府，韦贤重代。二年，拜大将军。方卫青之张幕，册重元勋；譬韩信之登坛，荣高独拜。
武成元年，迁都督兴、梁等十九州诸军事、梁州刺史。嶓蒙导漾，乃济汉之东流；蔡蒙旅平，实华阳之西极。其年九月，改封蔡国公，食邑万户。地接韩城，关邻楚鄣。户封八县，恩深寇恂之功；邑启万家，事极曹参之赏。
保定元年，授少司寇。犴户苔生，囹关籥动。载酒属车，幸无冤气；观囚军府，或听鸣琴。二年，𠡠守蒲城，都督潼关等六防诸军事。其年闰月，迁都督秦渭等十二州诸军事、秦州刺史。公亟牧冀城，须藩陇坻，豪桀敛手，贪残解印。加以上谷精兵，渔阳噪鼓，北临高柳，南望长榆，匈奴下马之山，贵相藏酒之谷，莫不远慕威声，遥承风化。二年，奉诏向甘州迎皇后。有文书手仲子之归，纪裂𦈡来。乡为君逆。自非名高绝国，威被和邻，岂得称族而行，尊君之命？四年，授柱国大将军。昭阳以功高见用，项梁以名将当官，以今方之，彼有惭德。
天和三年，授都督陕虞等八州甘防诸军事、陕州刺史。屈产垂棘，既有灭虢之兵；王官羁马，非无绝秦之路。公以正正鼓旗，闲闲车轨，服叛威边，筭无遗策。但以中外久劳，积斯灾疾，山川则并走群望，宾客则诸侯在门。是以请谒承明，言归汤沐，方询夏郊之祀，或辩桑林之祟。更除秦州刺史，仍袭父爵豳国公。分流之岭未登，晚塞之城空望。太夫人以公羸瘠，悲泣相守，朐气交冲，奄捐馆舍。公顿伏苫寝，水浆不入。虽王人劝夺，疮讵愈增，母死于子，子死于亲，慈孝之道，一朝总集。大渐之辰，春秋二十有九。四关罢市，三军行哭。言寻听讼，犹见寒棠；还顾空营，惟余衰柳。谥赠某官，礼也。六年六月，归葬于秦州之某原，玄甲启路，追旌骠骑之功；龙旗赠行，深悼东平之远。
公亮直惟忠，温恭惟孝，居之仁义，饰以礼乐。风神机警，聪睿精明，有仞于宫墙，无形于喜愠。金版玉策之记，枕籍忘疲；兰叶芝花之图，膏映必举。碣石秋云，昭阳落月，思风含臆，言泉流吻。翩翩书记，则阮瑀、陈琳；荏荏风流，则王蒙、谢眺。语其百发，弓绝于猿吟；论其百中，剑深于鴈阵。枚乘之望梁苑，不惮弃官；乐毅之求燕路，无辞千里。至如应变将略，雷电立成；帷帐谋猷，孙吴暗合。有品藻人理之志，有清平天下之心。鹏路忽催，龙津遂壅。呜呼哀哉！大宰早茂三荆，长辞万始，抚养遗孤，连枝同气。马援之诫兄子，义存谨饬；王况之事世叔，情深爱敬。同德比义，此之谓乎？乃为铭曰：
御乾从纪，乘离作圣，白环让德，玄圭受命。平一地纽，增辉天镜，傍荫数国。前临七政，地属先登。时逄下武，玉璜拨乱，金縢光辅。卫晋承家，邢茅祚土。波分建木，派流玄扈。景命寅序，徽猷渊塞。忠有令图，孝为全德。山节莅政，桓圭守国。瀚海将临，燕山行勒。平乐高宴，金华说经。论儒璧水亲礼明庭。相风待赋，承露湏铭。乘舟向日，策马随屋。德举克明，能贤允淑。上将授脤，元戎推毂。赵失东渔，胡亡南牧。箭下辽城，泥封函谷。衮衣频露，丹襜亟卷。约法情推，繁辞理遣。盗乌悬察，疑蛇立辩。人共官园，家同野茧。籋云推景，转风落仞。星裂中台，殷阶启殡。縿慕躐行，明旌庭引。秦川直望，陇水分飞。山河满目，容卫灵归。陵图石马，车画衮衣。小山摇落，长林变衰。凄怆原隰，荒凉宅兆。树密人稀，山多路小。十里松城，千年华表。夜台方寂，穷泉无晓。
↑  《周书·卷三·帝纪第三》：乙亥，改封永昌郡公广为天水郡公。
↑  《周书校勘记·卷十·列传第二·七》：武成初进位大将军　文苑英华卷九四八庾信周故大将军赵公（宇文广）墓志铭作“二年拜大将军”，在武成建元前一年（五三八年）。
↑  《周书·卷四·帝纪第四》：九月乙卯，以大将军、天水公广为梁州总管。
↑  《资治通鉴·卷一百六十七》：九月，乙卯，以大将军天水公广为梁州总管。广，导之子也。
↑  《周书·卷四·帝纪第四》：辛未，进封辅城公邕为鲁国公，安城公宪为齐国公，秦郡公直为卫国公，正平公招为赵国公。封皇弟俭为谯国公，纯为陈国公，盛为越国公，达为代国公，通为冀国公，逌为滕国公。进封天水公广为蔡国公，高阳公达奚武为郑国公，武阳公豆卢宁为楚国公，博陵公贺兰祥为凉国公，宁蜀公尉迟迥为蜀国公，化政公宇文贵为许国公，陈留公杨忠为（隋）〔随〕国公，昌平公尉迟纲为吴国公，武威公王雄为庸国公。邑各万户。
↑  《周书校勘记·卷十·列传第二·八》：（三）〔二〕年除秦州总管十三州诸军事秦州刺史　宋本“三”作“二”。张元济以为“三”字误，云“见纪五”。按宇文广除秦州刺史见卷五武帝纪保定二年（五六二年）二月。英华卷九四八宇文广墓志在二年闰月。张说是，今据改。
↑  《周书·卷五·帝纪第五》：二月壬寅，荧惑犯太微上相。癸丑，以久不雨，降宥罪人，京城三十里内禁酒。梁主萧詧薨。以大将军、蔡国公广为秦州总管。
↑  《周书·卷五·帝纪第五》：冬十月癸亥，以大将军陆通、大将军宇文盛、蔡国公广并为柱国。
↑  《北史·卷十·周本纪下第十》：冬十月癸亥，以大将军陆通、宇文盛、蔡公广并为柱国。
↑  《周书·卷五·帝纪第五》：甲寅，以柱国陈国公纯为秦州总管，蔡国公广为陕州总管。
↑  《周书·卷十·列传第二》：广字归。少方严，好文学。初封永昌郡公。孝闵帝践阼，改封天水郡公。世宗即位，授骠骑大将军、开府仪同三司，出为秦州刺史。武成初，进位大将军，〔七〕迁梁州总管，进封蔡国公，增邑万户。保定初，入为小司寇。寻以本官镇蒲州，兼知潼关等六防诸军事。（三）〔二〕年，除秦州总管、十三州诸军事、秦州刺史。〔八〕广性明察，善绥抚，民庶畏而悦之。时晋公护诸子及广弟杞国公亮等，服玩侈靡，逾越制度，广独率由礼则，又折节待士，朝野以是称焉。曾侍食于高祖，所食瓜美，持以奉进，高祖悦之。四年，进位柱国。广以晋公护久擅威权，劝令挹损，护不能纳。天和三年，除陕州总管，以病免。及孝公追封豳国公，诏广袭爵。
1 2 3  《北史·卷五十七·列传第四十五》：广字归，少方严，好文学。武成初，位大将军、梁州总管，进封蔡国公，累迁秦州刺史、总管十三州诸军事。性明察，善抚绥，人庶畏悦之。时晋公护诸子及广弟杞公亮等侈靡逾制，广独率礼，又折节待士，朝野称焉。曾侍于武帝所，食瓜美，持以奉进，帝悦之。广以晋公护擅权，劝令挹损，护不能纳。后除陕州总管，以病免。及孝公追封豳国公，诏广袭爵。初、广母李氏以广患，忧而成疾，遂殁。广居丧加笃，乃以毁薨。世称母为广病，广为母死，慈孝之道，极于一门。武帝素服亲临。其故吏仪同李充信等上表褒述，申其宿志，庶存俭约。诏曰：“昔河间才藻，追叙于中尉；东海谦约，见称于身后。可斟酌前典，率由旧章，使易箦之言，得申遗志，黜殡之请，无亏令终。”于是赠本官，加太保、陇右十四州诸军事、秦州刺史，谥曰文。葬于陇右，所司一遵俭约之典。子洽嗣，隋文辅政，被害，国除。
1 2  《周书·卷五·帝纪第五》：十一月乙丑，追封章武孝公导为豳国公，以蔡国并于豳。丁卯，柱国、豳国公广薨。
↑  《北史·卷十·周本纪下第十》：十一月丁卯，柱国、豳公广薨。
↑  《周书·卷十·列传第二》：初，广母李氏以广患弥年，忧而成疾，因此致没。广既居丧，更加绵笃，乃以毁薨。世称母为广病，广为母亡，慈孝之道，极于一门。高祖素服亲临，百僚毕集。其故吏仪同李充信等上表曰：
　　臣闻资孝成忠，生民高义；旌德树善，有国常规。窃惟故豳国公臣广，懿亲令望，具瞻攸在，道冠群后，功懋维城。受脤建旆，威行秦、陇；班条驱传，化溢崤、函。比腠理舛和，奉诏还阙，药石所及，沉痾渐愈。而灾衅仍集，丁此穷忧，至性过人，遂增旧疾，因兹毁顿，以至薨殂。寻绎贯切，不能自已。
　　臣等接事，每承余论。仰之平昔，约己立身，位极上公，赋兼千乘，所获禄秩，周赡无余，器用服玩，取给而已。每言及终始，尤存简素。非秦政而褒吴礼，讥石椁而美厚薪。今卜兆有期，先远方及，诚恐一从朝露，此志莫伸。伏惟陛下弘不世之慈，垂霈然之泽，留情既往，降愍幽魂，爰敕有司，申其宿志，窀穸之礼，庶存俭约。
↑  《周书校勘记·卷十·列传第二·二０》：蔡文公之纯孝　蔡文公指宇文广，广后袭封豳国公，为了避免与上文豳孝公重“豳”字，故称其初封。但本传不载广谥“文”，只见于北史卷五七周宗室传。史臣论既称其谥，疑广传脱去“谥曰文”语。
↑  《周书·卷十·列传第二》：诏曰：“省充信等表，但增哀悼。豳国公广藩屏令望，宗室表仪，言著身文，行成士则。方凭懿戚，用匡朝政，奄丁荼蓼，便致毁灭。启手归全，无忘雅操。言念既往，震于厥心。昔河间才藻，追叙于中尉；东海谦约，见称于身后。可斟酌前典，率由旧章。使易箦之言，得申遗志；黜殡之请，无亏令终。”于是赠本官，加太保。葬于陇西。所司一遵诏旨，并存俭约。子洽嗣。